Младен (село)
Младèн е село в Северна България, община Севлиево, област Габрово.

География 
Село Младен се намира на около 26 km север-северозападно от центъра на град Габрово и 10 km североизточно от град Севлиево. Разположено е в Предбалкана, в североизточната част на Севлиевските височини – Крушевския рид. Два потока – от север през селото и от югоизток покрай него събират водите си в започващата в югозападния му край долина и ги вливат на около 4 km западно в теснината на язовир „Александър Стамболийски“. Тесен асфалтиран път води от селото до югоизточния край на язовира, отстоящ на около километър и половина север-северозападно – на територията на област Велико Търново, край който има вили и бунгала. Климатът е умереноконтинентален. Надморската височина в центъра на селото е около 416 m.

Общинският път, минаващ през село Младен, води на югозапад през село Крушево към Севлиево, а на североизток – към село Добромирка и връзка с третокласния републикански път III-405.

Населението на село Младен, наброявало 1250 души при преброяването към 1934 г., намалява до 486 към 1975 г., 236 към 2001 г. и 97 души (по текущата демографска статистика за населението) към 2019 г.

История 
Освободителната война (1877 – 1878 г.) заварва село Младен (село Букурово) чисто турско село. През лятото на 1883 г. турците се изселват през Варна за Турция. През есента на 1883 г. и следващите години идват преселници от Габровско, Севлиевско и Дряновско и се заселват в опразненото от турското население село.

През 1951 г. дотогавашното село Буку̀рово е преименувано на Младен – по партизанското име на Минчо Георгиев – Младен, убит на 1 април 1944 г. заедно с Митко Палаузов.

При избухването на Балканската война през 1912 година, един човек от Букурово е доброволец в Македоно-одринското опълчение.

Във фондовете на Държавния архив Габрово се съхраняват значими за историята на селото документи от съответни периоди на/за:
 Църковно настоятелство при църква „Св. Параскева“ – с. Младен, Габровско; фонд 328K; 1921 – 1948;
 Народно основно училище „Васил Левски" – с. Букорово (с. Младен), Габровско; фонд 464K; 1898 – 1944; с промени в наименованието на фондообразувателя;
 Народно читалище „Просвета“ – с. Букорово (с. Младен), Габровско; фонд 793K; 1918 – 1944; и фонд 848; 1944 – 1970;
 Трудово кооперативно земеделско стопанство (ТКЗС) „Йото Иванов“ – с. Младен, Габровско; фонд 264; 1955 – 1958; с промени в наименованието на фондообразувателя;
 Начално училище „Васил Левски“ – с. Младен, Габровско; фонд 601; 1918 – 1972; с промени в наименованието на фондообразувателя;
 Местно земеделско професионално сдружение – с. Младен (Букорово), Габровско; фонд 672; 1936 – 1950;

Обществени институции 
Село Младен към януари 2021 г. е център на кметство Младен.

В село Младен към януари 2021 г. има:
 действащо читалище „Просвета – 1918“;
 православна църква „Света Параскева“;
 пощенска станция.

Културни и природни забележителности 

В центъра на селото има паметник на партизаните Йото Иванов Генев (Русчо) и Минчо Георгиев Андреев (Младен).

Съборът на селото е в последната събота на месец октомври.

Личности 
 Мехмет Куртдерели – роден през 1864 г. в село Букурово (Младен), починал през 1939 г. в Балъкесир, Турция, пехливанин..

Бележки 

Села в област Габрово
Населени места в община Севлиево